En mand fra Klarup starter det nye år med at sidde varetægtsfængslet i fire uger, efter han gik amok på sine naboer.

Nabostridigheder i Klarup nåede et trist lavpunkt nytårsaften, da en 40-årig mand gik amok på sine naboer. Tilsyneladende var det en strid om nogle børns nytårsløjer på hans grund, der fik manden helt op i det røde felt. Han opsøgte børnenes forældrene, der bor på samme vej som ham selv, og her slog han både en mand og en kvinde, og i forlængelse deraf sparkede han den liggende mand i hovedet. - Den 40-årige blev sigtet for grov vold, og retten har valgt at varetægtsfængsle ham i fire uger, fortæller vagtchef Poul Badsberg fra Nordjyllands Politi. Ifølge TV2 Nords oplysninger erkendte manden i retten at have sparket den liggende nabo i ansigtet.